**18**

Na podlagi 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_ sprejel naslednji

S K L E P

1.

Mestni svet Mestne občine Nova Gorica se je seznanil s postopkom priprave prenove Občinske celostne prometne strategije MONG ter z nameni in cilji priprave omenjenega dokumenta.

2.

Ta sklep velja takoj.

Številka: 370-1/2024-1

Nova Gorica, Samo Turel

 ŽUPAN



Številka: 370-1/2024-1

Nova Gorica, dne 9. oktobra 2024

O B R A Z L O Ž I T E V

1. **Uvod:**

Mestna občina Nova Gorica je leta 2017 sprejela svojo prvo Celostno prometno strategijo (v nadaljevanju CPS). V okviru CPS je bil pripravljen akcijski načrt z naborom ukrepov, ki so bili vodilo pri usmerjanju dela na področju trajnostne mobilnosti občine v zadnjih 7 letih, medtem ko je dokument kot tak bil tudi temelj za pridobivanje evropskih in drugih sredstev za njihovo realizacijo. Na osnovi CPS iz leta 2017 smo tako npr. izvedli CTN projekt Povezano kolesarsko omrežje, vzpostavili in razširili smo omrežje izposoje koles, prenovili večji del avtobusnih postajališč mestnega potniškega prometa ter pripravili druge projekte, ki so trenutno v fazi priprave na realizacijo.

V letu 2022 je bil sprejet Zakon o celostnem prometnem načrtovanju (Uradni list RS, št. [130/22](https://www.uradni-list.si/glasilo-uradni-list-rs/vsebina/2022-01-3086)), v katerem je določeno, da je Občinska celostna prometna strategija (v nadaljevanju OCPS) »(…) sedemletni temeljni strateški dokument občine ali več sosednjih občin o usmerjanju razvoja in celostnega upravljanja prometa na njenem območju« in da je sprejetje OCPS » (…) obvezno za mestne občine«.

Od sprejema CPS Mestne občine Nova Gorica je minilo več kot 7 let. V tem obdobju se je marsikaj postorilo ter tudi dejansko spremenilo. Zato je ne samo zakonsko obvezno, da pristopimo k prenovi obstoječega strateškega dokumenta, temveč je to tudi potrebno, saj lahko skozi predpisan proces obenem pregledamo in preverimo, kje smo bili uspešni in kje ne, poiščemo razloge za nerealizirane ukrepe, obenem pa ponovno preverimo cilje trajnostnega upravljanja prometa z uporabniki in prebivalci mestne občine ter prevetrimo ukrepe, ki bodo pripeljali do njihove realizacije.

1. **Razlogi za sprejem sklepa:**

Mestna občina Nova Gorica je pristopila k pripravi prenove občinske celostne prometne strategije v septembru 2024. Pri pripravi OCPS je potrebno slediti »Nacionalnim smernicam za pripravo OCPS« in »Minimalnim standardom za izdelavo OCPS«, ki jih je izdalo oziroma predpisalo Ministrstvo za okolje, podnebje in energijo. Minimalni standardi določajo, da se namen in cilje OCPS predstavi županu in mestnemu svetu. Navedena aktivnost je predvidena v fazi zagotavljanja politične podpore, saj je politično soglasje glede potrebnosti sprememb na področju prometa ključno.

1. **Namen, cilji in načela:**

Občinska celostna prometna strategija (v nadaljevanju: OCPS) je strateški dokument, s katerim občina opredeli učinkovito zaporedje ukrepov na področju prometa. Ti ukrepi so namenjeni uresničevanju celostnih sprememb in posledično izboljšanju kakovosti bivanja.

**Namen izdelave:** Sprememba potovalnih navad v občini, izboljšanje pogojev za hojo, kolesarjenje, javni prevoz ter alternativnih oblik mobilnosti zaradi zmanjšanja obsega motornega prometa.

**Neposredni cilji projekta so:** Izboljšana kakovost življenja v privlačni, zeleni in povezani skupnosti; znižane lokalne emisije onesnaževal in toplogrednih plinov iz prometa; bolj zdravi in bolj aktivni prebivalci; vsem dostopen prometni sistem, ki omogoča socialno vključenost; okrepljeno lokalno in regionalno gospodarstvo; večja varnost vseh udeležencev cestnega prometa; izboljšana dostopnost do osnovnih storitev in aktivnosti.

**Posredni cilji projekta so:** Učinkovito naslavljanje obveznosti, kot so Direktiva o kakovosti zraka Evropske komisije ali nacionalni predpisi glede nadzora nad hrupom. Celostna obravnava področja prometa omogoča nastanek nove, celovite, premišljene, dolgoročne vizije zagotavljanja mobilnosti. Celostna prometna strategija lahko zagotovi dostop do sredstev, ki so na voljo za inovativne rešitve, in poveča konkurenčnost občine pri prijavah na razpise za nacionalna in evropska finančna sredstva.

OCPS mora biti izdelana skladno z Zakonom o celostnem prometnem načrtovanju, Pravilnikom o vsebini, obliki, načinu priprave, odstotku in višini sofinanciranja OCPS, načinu spremljanja in merilih za presojo kakovosti, enotnih kazalnikih, metodologiji ter o informacijski podpori in poročanju, Nacionalnimi smernicami za pripravo OCPS in Minimalnimi standardi za izdelavo OCPS.

Pristop, ki ga narekujejo Smernice, se razlikuje od izdelave običajnih prometnih načrtov. Začne se z opredelitvijo vizije in ciljev občine na področju prometa, se nadaljuje z usmerjeno analizo obstoječega stanja in šele na podlagi naštetega predlaga ukrepe, tesno vezane na uresničevanje vizije in doseganje zastavljenih ciljev. Pri izboru ukrepov imajo prednost mehki ukrepi, ki ne vključujejo gradnje, in trajnostni potovalni načini, ki nadomeščajo uporabo avtomobilov. Če slednji ne rešijo težav, pristopamo k reševanju infrastrukturnih rešitev.

Priprava dokumenta je sestavljena iz 7 sklopov; sklop A: ureditev pogojev za delo, sklop B: vzpostavitev procesa, sklop C: oris želenega stanja, sklop D: analiza obstoječega stanja, sklop E: opredelitev smeri ukrepanja, sklop F: priprava in potrditev strategije, sklop G: izvajanje strategije. S sprejetjem OCPS na mestnem svetu bo MONG izpolnila tudi obvezen pogoj za kandidiranje za javna sredstva za sofinanciranje bodočih ukrepov na področju mobilnosti.

V postopku izdelave bodo z namenom celostne obravnave izzivov na področju prometa, razvojnih priložnosti in potencialov občine k sodelovanju poleg predstavnikov občinske uprave in strokovne javnosti večkrat vabljeni tudi občanke in občani. Potekale bodo številne delavnice in javne razprave, mnenja pa bodo zbrana tudi s pomočjo anket in intervjujev. Prizadevali si bomo vključiti čim širši krog občank in občanov z uporabo sodobnih metod vključevanja javnosti. Vabimo vse, da se v čim večji meri vključujejo v proces priprave občinske celostne prometne strategije.

1. **Ocena finančnih posledic:**

Vrednost izdelave OCPS znaša 87.840,00 EUR z DDV. Projekt je sofinanciran s sredstvi evropske kohezijske politike iz Kohezijskega sklada v višini 61.600,00 €.

**Sklopi:** Priprava Strategije obsega sedem sklopov aktivnosti. Posamezne sklope aktivnosti predstavljamo v teoretičnem zaporedju, vendar lahko v praksi aktivnosti potekajo vzporedno ali celo vključujejo povratne zanke.

|  |  |
| --- | --- |
|  | OCPS sledi nacionalnim smernicam in je ključen dokument za dolgoročno prometno načrtovanje in pridobivanje javnih sredstev. |

Slika 1: Shematska predstavitev ključnih korakov priprave OCPS

**Časovni načrt:** Strategija se je začela izdelovati septembra 2024 in bo za odločanje na seji občinskega sveta pripravljena februarja 2025.

**Mestnemu svetu Mestne občine Nova Gorica predlagamo, da sprejme predlagani sklep.**

 Samo Turel

 ŽUPAN

Pripravil:

Erik Lasič

Vodja službe za okolje in prostor